Μιλώντας στον τηλεοπτικό σταθμό Kontra αναφορικά με το έκτακτο επίδομα 400 ευρώ προς ανέργους που ανακοίνωσε το απόγευμα της Δευτέρας ο πρωθυπουργός και σε ερώτηση γιατί θα το λάβουν μόνο οι 155.000 από τις 570.000 των μακροχρόνια ανέργων, η πρώτη απάντηση του υπουργού Ανάπτυξης και Επενδύσεων ήταν ότι ο δημοσιογράφος που ρωτάει κάτι τέτοιο είναι «προκατειλημμένος κατά του Κυριάκου Μητσοτάκη».

Έπειτα και αφού ο δημοσιογράφος είχε διαβεβαιώσει τον υπουργό ότι συμπαθεί τον πρωθυπουργό, ο Α. Γεωργιάδης εξήγησε το σκεπτικό πίσω από την απόφαση να μείνουν εκτός του επιδόματος στήριξης εκατοντάδες χιλιάδες άνεργοι παρά τα λεγόμενα του πρωθυπουργού. «Γιατί θεωρούμε ότι κάποιος που είναι περισσότερο πίσω (άνεργος για πάνω από 30 μήνες), για να ζει, κάπως στην πραγματικότητα εργάζεται, άρα δεν το δηλώνει. Αν κάποιος είναι μακροχρόνια άνεργος 30 μήνες, 40 μήνες, 50 μήνες και δεν παίρνει κανένα επίδομα από το κράτος, με κάποιον τρόπο άλλο επιβιώνει», δήλωσε χαρακτηριστικά ο Άδωνις Γεωργιάδης.

Μάλιστα, στο σχόλιο του δημοσιογράφου ότι η παραπάνω σκέψη είναι λίγο «υπερβατική» ο υπουργός είπε: «Ε, καλά, αν βρείτε εσείς έναν άλλο τρόπο να μου το πείτε. Εκτός και αν ακούτε πρώτη φορά από μένα πως στην Ελλάδα υπάρχει η μαύρη εργασία».

Υπενθυμίζεται ότι ο διοικητής του ΟΑΕΔ, Σπύρος Πρωτοψάλτης, σε σημερινή συνέντευξη του και ερωτηθείς αναφορικά με τις εξαγγελίες του πρωθυπουργού επιβεβαίωσε ότι μόλις το 30% καλύπτουν οι εξαγγελίες του Κυριάκου Μητσοτάκη για το επίδομα των 400 ευρώ στους μακροχρόνια ανέργους, καθώς οι μόνοι που θα το λάβουν θα είναι οι άνθρωποι που βρίσκονται στην ανεργία τους τελευταίους 24 μήνες, αφήνοντας περισσότερους από 300.000 ακάλυπτους.